钦定古今图书集成/明伦汇编/人事典/第028卷 > 《影赋》唐·谢偃
## 钦定古今图书集成/明伦汇编/人事典/第028卷 > 《影赋》唐·谢偃

“何物类之实繁，各异形而辨色。惟兹影之灵化，独元
妍而莫测。若乃体无定质，应变随方，因物成象，不拘
厥常。苟圭表之有度，信天地之可量，同寒暑之延促，
故夏短而冬长，在清明而必朗，若晦浊而斯亡。同至
人之隐显，类君子之行藏。”若夫长短侔形，曲直应质，
细则一毫必具，大则万象无失。并片鱼而为比，偶孤
“鸟而成匹，带秋林而暂疏，含春树而还密，将度云而
俱远，与奔驷而同疾。至如景霁氛收，波清风止，平湖
数百，澄江千里，有象必图，无物不拟。群木悬植，丛山
倒峙，岸底天回，浪中霞起，咸巨细其若一，各委曲而
相似。窥之者莫测其浅深，寻之者罔知其终始，苟烟
霞之可乘，何神丹之足炼，流金液以命酌，指玉京而
高宴。含虚无以成体，故日中而不见，同希夷以寂寞，
何罔两之能眩？”若夫来往绝迹，出入无间，走不可避，
速不可捐，非可以智察，难可以理诠。向夜月而处后，
背朝日而居前，何变化之无定，同瞻之而忽焉？安仁
览以生悲，士龙观而兴笑，孙惠顾以致悚，田巴临而
独照。想古人之遗烈，“哀吾生之不劭，守愚直以固穷，
无明略以求效。”岁月忽其代序，斑鬓倏而改貌，诚既
往而莫追，徒鉴流以自吊。若夫色动秋水，光澄炼金，
翠羽朝映，珠星夜临，近看若浅，远瞩如深，信不入而
疑入，实非沉而似沉。既寄形于流艳，又匿迹于凝阴，
类圣人之无己，以万物而为心。福应善而斯臻，祸缘
愆而必至。念全德以守一，思改过而无二。宁受屈以
怀道，不求伸以邀利，庶履危以自勖，终馀年而不坠。
苟刑网之所加，虽在亲而无肆，诚言行之可录，纵居
嫌而勿弃，必取舍而无私。故扪心而不愧，独水镜之
鉴物，穷妍媸而莫秘，诚斯道之可宝，请贻戒乎在位。